**NOTĂ INFORMATIVĂ**

**privind implementarea Programului Național pentru îmbunătățirea calităţii învăţării limbii române în instituţiile de învățămînt general cu instruire în limbile minorităţilor naţionale pentru anii 2016-2020**

**Programul Național** p**entru îmbunătățirea calităţii învăţării limbii române în instituţiile de învățămînt general cu instruire în limbile minorităţilor naţionale**  (2016-2020) reprezintă un document de planificare strategică a studiului instituţionalizat al limbii de stat, care stabileşte obiective pe termen mediu, acestea urmînd a fi atinse prin promovarea politicii statului pentru integrarea socio-lingvistică a elevilor alolingvi și crearea de şanse egale pentru inserţie socială, realizare personală şi profesională.

Programul a fost elaborat în conformitate cu prevederile Codului educației al Republicii Moldova, Strategiei de dezvoltare a educației pentru anii 2014-2020 „Educaţia-2020”, Convenţia-cadru pentru protecţia minorităţilor naţionale, Consiliul Europei 1995, documentelor europene din domeniu (Cadrul European Comun de Referinţă pentru Limbi, Consiliul Europei, 2001) și documentelor de politici curriculare în vigoare.

Programul naţional a fost elaborat la indicaţiile prim-ministrului. Subiectul a fost pus în discuţie la şedinţa Guvernului, Proces-verbal nr. 3 din 16.01. 2013.

Documentul descrie situaţia actuală în domeniu şi defineşte problemele existente, stabilind obiectivele și acţiunile necesare pentru rezolvarea problemelor, precizînd responsabilităţile actorilor sistemului educaţional, în vederea îmbunătăţirii studiului limbii şi literaturii române în instituţiile de învățămînt general.

Programul este axat pe realizarea Obiectivului specific 1.9 al **Strategiei de dezvoltare a educației pentru anii 2014-2020 „Educaţia-2020”.** Acest obiectiv prevede asigurarea condiţiilor favorabile integrării sociolingvistice a reprezentanţilor minorităţilor etnice şi a persoanelor migrante și vizează cîteva acțiuni prioritare:

1.9.1. Elaborarea şi implementarea Programului naţional şi planului de acţiuni pentru îmbunătățirea calităţii procesului de învăţare a limbii române în instituţiile cu predare în limbile minorităţilor naţionale.

1.9.2. Modernizarea procesului de predare a limbii şi literaturii române în şcolile cu predare în limbile minorităţilor naţionale prin racordarea la prevederile Cadrului European de Referinţă pentru Limbi.

1.9.3. Sprijinirea integrării sociolingvistice a elevilor alolingvi prin extinderea numărului de discipline şcolare studiate în limba română.

**Beneficiarii** programului sînt copiii alolingvi înrolați în grupele pregătitoare din instituțiile de educație timpurie cu program în limbile minorităților naționale, prin dezvoltarea multilaterală și pregătirea pentru integrarea în activitatea şcolară, urmărindu-se eliminarea disconfortului comunicațional; elevii alolingvi, prin dezvoltarea unei atitudini pozitive faţă de sine şi faţă de ceilalţi, dar şi prin atingerea nivelului necesar pentru comunicarea cotidiană și pentru continuarea studiilor în limba română; studenții și cadrele didactice, specialiști de limba română și specialiști care predau discipline nonlingvistice în limba română, antrenati în formarea inițială și continuă în scopul optimizării pregătirii profesionale; cadrele didactice și managerii alolingvi, prin formarea și dezvoltarea competențelor de comunicare în limba română și posibilitățile de dezvoltare și afirmare profesională, facilitate de cunoașterea limbii de stat.

**Scopul** Programului îl constituie asigurarea condițiilor pentru îmbunătățirea competenţelor de comunicare în limba română ale copiilor și elevilor din instituţiile cu instruire în limbile minorităţilor naţionale.

**Obiectivele generale** ale Programului includ:

1. Promovarea și implementarea modelelor eficiente de învăţare a limbii române în instituţiile de educație timpurie cu program în limbile minorităților naționale.
2. Îmbunătăţirea calităţii procesului de predare-învăţare-evaluare la disciplina Limba şi literatura română în învățămîntul primar, gimnazial și liceal.
3. Facilitarea integrării sociolingvistice a elevilor alolingvi prin studierea unor discipline şcolare în limba română.
4. Extinderea mediului lingvistic de comunicare în limba română prin intermediul activităţilor extraşcolare.
5. Creșterea oportunităților profesionale pentru cadrele didactice alolingve (profesori de alte discipline) prin intermediul formării competențelor de comunicare în limba română.

Realizarea obiectivelor Programului va contribui la îmbunătăţirea calităţii învăţării limbii române de către cetățenii Republicii Moldova, reprezentanți ai minorităţilor naţionale. Prin eficientizarea studiului limbii de stat în învățămîntul general, va fi facilitată integrarea lingvistică, socială și profesională a cetățenilor, precum și coeziunea socială în ansamblu, acest demers fiind în deplină rezonanţă cu obiectivele procesului de integrare europeană a Republicii Moldova.

**Argumentarea economico-financiară**

Finanţarea Programului va fi efectuată de la bugetul de stat, bugetele locale, precum și prin atragerea de granturi, sponsorizări şi alte surse legale. Conform Cadrului bugetar pe termen mediu 2016-2018 pentru pentru îmbunătățirea calităţii învăţării limbii române în instituţiile de învățămînt general cu instruire în limbile minorităţilor naţionale sînt prevăzute mijloace financiare în mărime de: 2016 – 605,6 mii lei, 2017 – 579,4 mii lei, 2018 – 512,9 mii lei.

**Ministru Corina FUSU**